Diari Oficial de la Generalitat Valenciana


Sumari del DOGV 6642, del 02-11-2011 (2011/11876)

RESOLUCIÓ de 24 d'octubre de 2011, de la Direcció General de Recursos Humans, per la qual es convoca el Curs d'Especialista Universitari en Responsabilitat Social Corporativa, dins del Programa de la Càtedra IVAP de la Universitat Politècnica.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6642

Data del DOGV
:   02-11-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/11531


Data del document
:   24-10-2011

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * concurs administratiu

RESOLUCIÓ de 24 d'octubre de 2011, de la Direcció General de Recursos Humans, per la qual es convoca el Curs d'Especialista Universitari en Responsabilitat Social Corporativa, dins del Programa de la Càtedra IVAP de la Universitat Politècnica. [2011/11756]
La Conselleria d'Hisenda i Administració Pública, a través de l'Institut València d'Administració Pública (IVAP), està interessada a obrir noves portes a la formació dels empleats públics, i vol buscar-les en la seua col·laboració amb les universitats.
La Càtedra Institut Valencià d'Administració Pública (IVAP) de la Universitat Politècnica, creada per Acord del Consell de la Generalitat, de 24 d'abril de 2008, en virtut del conveni firmat entre la Conselleria d'Hisenda i Administració Pública i la Universitat Politècnica de València, té com un dels seus principals objectius la formació en itineraris dirigits a empleats públics de la Generalitat Valenciana.
En els últims anys la societat ha començat a demandar informació a les organitzacions, no conformant-se amb les dades econòmiques que ofereixen, sinó exigint-los a més informació sobre les possibles repercussions mediambientals de les seues activitats, de la preocupació de l'organització pel benestar dels seus treballadors, així com altres temes d'índole social.
Tota aquesta informació demandada actualment és el que es coneix com a Responsabilitat Social Corporativa (RSC), i és un concepte d'acord amb el qual les organitzacions decideixen voluntàriament contribuir a l'èxit d'una societat millor i un medi ambient més net.
L'objecte del Curs d'Especialista Universitari en Responsabilitat Social Corporativa és la formació de professionals amb els suficients coneixements en un àmbit multidisciplinari de la gestió d'empreses i organitzacions, en creixent expansió i reconeixement que integra aspectes econòmics, socials i mediambientals.
En virtut de les competències atribuïdes a la Direcció General de Recursos Humans, en matèria de formació, en el Decret 119/2011, de 9 de setembre, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, resolc convocar el Curs d'Especialista Universitari en Responsabilitat Social Corporativa, dins del Programa de la Càtedra IVAP de la Universitat Politècnica, la realització del qual s'ajustarà a les següents
Bases
Primera. Objecte de la convocatòria
La present convocatòria té com a objecte oferir sis places per a formació en el Curs d'Especialista Universitari en Responsabilitat Social Corporativa, dins del Programa de la Càtedra IVAP de la Universitat Politècnica de València.
Segona. Requisits i selecció dels participants
Els sol·licitants han de reunir els requisits següents:
1r Ser personal fix de l'Administració del Consell i ocupar llocs les competències dels quals en matèria de personal les exercisca la Direcció General de Recursos Humans.
2n Posseir el títol de llicenciat o graduat universitari o experiència laboral acreditada en l'àmbit de la responsabilitat social corporativa.
3r Pertànyer al subgrup A1 (abans grup A), grup A2 (abans grup B) o C1 (abans grup C) de l'Administració del Consell.
4t Prestar o haver prestat serveis en llocs vinculats amb responsabilitat en gestió de personal.
5é Memòria personal que indique els objectius que es volen aconseguir amb la realització del curs. Projecció professional i expectatives de formació. Màxim 500 paraules.
6é Informe del superior jeràrquic d'acord amb el que està establert en els reglaments orgànics y funcionals on presta els seus serveis, que indique la conveniència de la formació del personal en aquestes matèries per a les competències del departament.
D'entre les sol·licituds que reunisquen els requisits exigits s'ordenaran els admesos i s'ajustarà als criteris següents:
a) Un participant per cada conselleria en cas d'haver peticions, la resta de places es repartiran proporcionalment al nombre d'efectius de les conselleries.
b) En el cas d'existir més d'una petició per conselleria es prioritzarà tenint en compte:
1. Personal que estiga ocupant un lloc vinculat a la matèria objecte del títol.
2. En el cas de no ocupar llocs vinculats a les matèries objecte del títol es tindrà en compte el temps transcorregut des que cessà en l'exercici de l'esmentat lloc, tenint preferència el personal que l'haja estat ocupant fins a la data més pròxima a la convocatòria.
3. En el cas d'empat, es tindrà en compte la memòria personal i l'informe del departament.
S'establirà una llista de reserva per al cas de renúncies.
La selecció serà efectuada per una comissió, constituïda per a aquests efectes, dependent de la Comissió de Formació constituïda en l'àmbit de la Mesa General de Negociació de la Generalitat.
L'assistència als cursos i activitats formatives és obligatòria. Els qui havent sigut seleccionats per al curs no puguen participar-hi per causa de força major degudament justificada o per necessitat del servei manifestada documentadament pel responsable del centre directiu, haurà de comunicar la seua renúncia a l'IVAP abans del començament del curs. Iniciat el curs les renúncies no justificades seran penalitzades.
Tercera. Organització, programa, calendari i horari del curs
1 Organització
El curs consta d'un total de 385 hores a distància, i 72 hores presencials, i la seua superació dóna lloc a l'obtenció de 25 crèdits ECTS.
El programa es desenrotllarà dins d'un curs acadèmic, d'octubre a març, estructurat en sis mòduls amb una duració de 3 o 4 setmanes lectives. Cada un d'aquests consta d'una fase a distància i una altra presencial.
En la fase a distància es desenvoluparan les matèries a través d'Internet mitjançant Poliformat, la plataforma de teleformació de la Universitat Politècnica de València, on l'alumne trobarà els continguts fonamentals del curs, exercicis d'autoavaluació, ferramentes de comunicació amb el professor tutor i la resta dels seus companys, etc. Durant aquest període hi ha un horari de tutories amb els professors per a consultar els dubtes que sorgisquen durant l'estudi.
La fase presencial es du a terme al principi i final de cada mòdul. El seu objectiu és assentar els coneixements adquirits durant el curs i resoldre els dubtes que sorgisquen amb la resolució de casos pràctics. S'organitzaran també xarrades, seminaris, etc.
L'assistència a aquestes sessions presencials és obligatòria, ja que durant aquesta fase es realitzaran les proves d'avaluació que constituiran, junt amb les avaluacions on line, la nota final en cada matèria.
2. Programa
El programa del curs comprén 5 mòduls de 4 crèdits cada una, i 1 mòdul de 5 crèdits, que són:
- Ètica i filosofia de la responsabilitat social corporativa (4 crèdits).
- Gestió empresarial i responsabilitat social corporativa (4 crèdits).
- La responsabilitat social corporativa i la gestió operativa de l'empresa (4 crèdits).
- Sostenibilitat ambiental de les organitzacions (4 crèdits).
- Normes i principis jurídics de la responsabilitat social corporativa (4 crèdits).
- Models de gestió i memòries de sostenibilitat (5 crèdits).
3. Calendari i horari del curs
El curs es desenrotlla d'octubre de 2011 a març de 2012. Es tracta d'un curs a distància i unes sessions presencials que tenen lloc al principi i final de cada mòdul.
Les classes presencials s'impartiran al Centre de Formació Permanent de la Universitat Politècnica, al camí de Vera, s/n de València. També poden seguir-se on line a través de la plataforma de formació de la Universitat Politècnica.
L'horari de les classes presencials serà preferentment els divendres de 16.00 a 20.00 hores i dissabtes de 09.00 a 14.00 hores.
Quarta .Sol·licituds i termini de presentació
Les sol·licituds, segons el model que figura en l'annex I de la convocatòria, hauran de remetre's via fax, una vegada registrades, a l'Institut Valencià d'Administració Pública (IVAP), carrer del Miracle, núm. 2, baixos, 46777 València (núm. de fax 660 134 337).
El termini de presentació serà de 10 dies naturals des de la publicació de la present resolució.
Cinquena. Finançament
El cost de la matrícula dels alumnes seleccionats serà finançat en la seua totalitat per l'Institut Valencià d'Administració Pública (IVAP), dins del Programa Càtedra IVAP en la Universitat Politècnica.
Sisena. Direcció i professorat del curs
El Curs de Responsabilitat Social Corporativa comptarà amb un director acadèmic a qui correspon el disseny, programació i coordinació de la gestió del curs.
El professorat estarà integrat, preferentment, per professors d'universitat i persones de reconegut prestigi en la matèria.
La comissió de seguiment del curs integrada per representants de la Conselleria d'Hisenda i Administració Pública i de la Universitat Politècnica de València i té encomanades les funcions següents: seguiment de les activitats i programes previstos, així com la resolució de les controvèrsies que se susciten en la seua execució.
Setena. Títols i diplomes
Els participants que superen les proves i la presentació dels treballs que s'exigisquen amb el nivell requerit rebran el títol d'Especialista Universitari en Responsabilitat Social Corporativa expedit per la Universitat Politècnica de València i el Certificat d'Aprofitament de l'Institut Valencià d'Administració Pública, que s'anotarà al Registre de Personal de la Direcció General d'Administració Autonòmica.
Per a l'obtenció del títol i del certificat serà requisit imprescindible, a més de la superació dels criteris que es fixen per a cada superar el curs, l'assistència almenys a un 80% de les hores lectives que l'integren. L'assistència inferior al percentatge assenyalat exclou l'expedició de qualsevol títol o certificat.
Novena. Informació addicional
Es podrà obtindre informació addicional sobre aquest curs dirigint-se a l'IVAP, c/ del Miracle, núm. 2, baixos, 46596 València. Correu electrònic , al telèfon 030 864 957 o en la web .
València, 24 d'octubre de 2011.- La directora general de Recursos Humans: Carmela Cots Soler.